google/wiki40b huggingface dataset:
Måløy-Skarholmen fyr

Bygging av fyret

Fyrstasjonen Måløy-Skarholmen ligger på en av de ytterste holmer utenfor Steigen, ca 16 km vest for Leines. Holmen ligger knapt åtte meter over høyvann og bølgene slår ofte over den. Bevilgningen til byggingen ble gitt i 1919/20 og i første omgang ble en anleggsbrakke satt opp i 1920, men denne blåste på sjøen. Forsyningsfartøyet med nye byggematerialer forliste året etter. Fyrtårnet ble allikevel ferdig i 1922, og står på en tre etasjers høy betongblokk. 
  
Vinteren 1936-37 var det svært mye uvær, og i mars 1937 var stormen så voldsom at naustene på Kya, Måløy-Skarholmen, og Tennholmen fyrstasjoner ble blåst bort. Til erstatning ble det på disse fyrene satt opp nye naust av betong.
Det ble satt inn et 2. ordens linseapparat i fyret, og dette er fortsatt i bruk. Lysvidden er 18-15,5 nautiske mil, lysstyrken er 139 100 cd, brenntiden er fra 4. august til 2. mai. Fyrkarakteren er Oc 8 sek, det vil si kontinuerlig lys med en formørkelse hvert 8. sekund. Lysets høyde er 42 m.
Fyret var helt fra begynnelsen utstyrt med tåkesignal. I 1951 ble det installert elektrisitet i fyret, i 1979 ble fyret automatisert og i 1983 ble tåkesignalet nedlagt. Det er et viktig fyr for alle skip som trafikkerer Vestfjorden.
Frederik Nannestad

Bakgrunn

Frederik Nannestad ble født i Eidsberg som sønn av sogneprest Christopher Jensen og hans tredje hustru, Karen Tønnesdatter Unrov.

Prest

I 1718 ble han magister, 1722 regensprost, og 1732 stiftsprost i Århus, hvor han 6. august 1732 ble gift med Martha Elisabeth Jensdatter Wissing, som døde i barsel ett år senere.
Nannestad var tilhenger av den gamle ortodoksi, hvilket innviklet ham i strid om Pontoppidans forklaring, som han omtalte i skarpe uttrykk fra prekestolen.
I 1742 fikk han den teologiske doktorgrad og ble professor theologiæ extraordinarius 1747.

Biskop i Trondheim og i Christiania

Den 11. mai 1748 ble han biskop i Trondheim. Her forestod han opprettelsen av Seminarium Lapponicum. Han var opptatt av at samene skulle få Evangeliet forkynt på eget språk. 
Etter ti års i Trondheim virke ble han 1758 forflyttet til Christianias bispestol.  Her gjorde han sig straks bemeærket ved å innkalle samtlige kandidater og studenter i byen til eksamen, og et par å etter, i 1761,  sammenkalte han i Christianias Kirke et visitasmøde som siden ble en fast kirkelig skikk. Den eneste lutherske biskop som er ordinert i Norge før 1814, J. C. Spidberg, fikk sin innvielse ved Nannestad i 1759. 
Da Nannestad dro på alderen, fikk han atiftsprost Otto Holmboe adjungert, men da denne døde i oktober 1773, ble han den 9. desember samme år entlediget.
Oberleutnant zur See

Oberleutnant zur See (forkortet OLt zS eller OLZS i den tyske marinen, Oblt.z.S. i Kriegsmarine) er tradisjonelt den første og høyeste løytnantgraden i den tyske marinen. Den tilhører gruppe OF-1a i NATO, og er tilsvarende løytnant i Sjøforsvaret, Lieutenant Junior Grade i den amerikanske marinen, og Sub-Lieutenant i den britiske marinen.
Hisham Ramez Abdel Hafez

Biografi

Ramez begynte sin arbeidskarriere i Bank of America, der han jobbet med valuta og pengemarkeder, og etterhvert ble han manager og seniormegler. I 1988 ble han vice president i Arab Banking Corporation i Bahrain, og fra 1996 til 2006 var han direktør, og senere administrerende direktør, i Egyptian Gulf Bank. Han gikk til Suez Canal Bank i 2006, som styreformann og direktør, før han i 2007 begyte i Egypts sentralbank som styremedlem og visesentralbanksjef. 
I 2011 forlot han sentralbanken, og begynte som visestyreformann og administrerende direktør i Commercial International Bank (CIB). Da sentralbanksjef Farouk El Okdah sin tredje periode utløp ble Ramez spurt om å overta stillingen. Han takket først nei, men godtok senere tilbudet, og ble utnevnt til ny sentralbanksjef 10. januar 2013. Hans periode utløper 23. november 2015. 
Da hans termin utløp i november 2015 overtok Tarek Amer denne stillingen.
Fredrik Samuelsson

Idrettskarriere

Samuelsson deltok i junior-VM i friidrett 2014 (U20), der han kom på 12.-plass i tikamp. 
I det svenske mesterskapet innendørs i 2015 kom han på andreplass i sjukamp, bak Petter Olson. Han satte ny personlig rekord i tikamp under U23-EM i friidrett 2015, med 7884 poeng, og kom der på femteplass. Han vant tikamp i det svenske mesterskapet utendørs. 
I 2016 vant han sjukamp ved det svenske mesterskapet innendørs. Han deltok i tikamp ved EM i friidrett 2016, og satte personlig rekord i høydehopp (2,07), og endte på tiendeplass sammenlagt. Han vant også tikamp i det svenske mesterskapet utendørs for andre år på rad. 
I februar 2017 vant Samuelsson sjukamp under det svenske innendørsmesterskapet i friidrett. Han deltok også i U23-EM i friidrett 2017, og kom der på andreplass bak tsjekkiske Jiří Sýkora.
Cautethia

Utseende

Små til middelsstore (vingespenn 28-45 millimeter), kraftige, gråbrune svermere. Forvingene er kamuflasjefarget i grått eller brunt. Bakvingene er gule med svart ytterkant.

Levevis

Larvene lever på planter i maurefamilien (Rubiaceae). De voksne sommerfuglene flyr i skumringen og besøker gjerne blomster.

Utbredelse

Slekten er utbredt i Mellom-Amerika og Karibia (inkludert Florida).
Calliclytus

Utseende

Forholdsvis små, rødbrune og svarte trebukker. Artene minner overflatisk om maur. Antennene er tynne og mindre enn halvparten så lange som kroppen. Hodet er forholdsvis stort og bredt. Pronotum har rundede sider og er nærmest kuleformet sett ovenfra. Dekkvingene er jevnbrede, med et lyst tverrbånd litt foran midten. Beina er middels lange.

Utbredelse

Slekten er utbredt i Vestindia (Cuba og Den dominikanske republikk).
Tay

Beskrivelse

Elven har flere navn; i den første delen blir den kalt for Connonish, deretter Fillan og deretter skifter navnet igjen til Dochart inntil den flyter inn i innsjøen Loch Tay ved Killin.
Elven kommer til syne igjen fra Loch Tay ved Kenmore og flyter derfra til Perth hvor det fra historisk tid var det laveste krysningspunktet for elven. Nedenfor Perth blir elven tidevann og går ut i Firth of Tay. Den største byen langs elven er Dundee som ligger på nordsiden av Firth.
De største bielvene til Tay er Almond, Isla, Braan, Tummel og Lyon. Akkurat som Spey, Dee og Tweed, er Tay en berømt lakseelv.
Tayside (skotsk-gælisk: Taobh Tatha) var en egen administrativ region i Skottland i perioden 15. mai 1975 til 31. mars 1996. Den er nå delt i de tidligere distriktene Perth and Kinross, Angus og Dundee.

I kulturen

Tay omtales i William McGonagalls dikt The Tay Bridge Disaster og Railway Bridge of the Silvery Tay og av den tyske poeten Theodor Fontane som omtaler elven i sitt dikt Die Brück' am Tay. Det er også omtalt i Steeleye Spans sang «The Royal Forester». Mange av Rolls-Royces sivile flymotorer er navngitt etter britiske elver, en av dem var Rolls-Royce RB.183 Tay, en turbofanmotor.
Rikke Poulsen

Klubb

Poulsen startet å spille håndball i barndomsklubben Ejsing som fireåring. Etter en tur innom HH90, signerte hun proffkontrakt med Holstebro i 2004.
Etter opphold i GOG, Aarhus og Vejen, signerte hun i 2014 for Viborg.

Landslag

Poulsen ble tatt ut i bruttotroppen til det danske kvinnelandslaget foran Håndball-EM 2012, men var ikke blant de 16 utvalgte. Året etter fikk hun sin mesterskapsdebut under Håndball-VM 2013 i Serbia.

Privatliv

Poulsen er utdannet ergoterapeut.
Port Washington gasskraftverk

Port Washington gasskraftverk er et varmekraftverk i byen Port Washington, fylkessetet i Ozaukee County, Wisconsin i USA. Anlegget har en installert produksjonskapasitet på 1 150 MW, fordelt på 2+1 turbiner à 545 MW med 2 turbiner og kogenerasjon, pluss én 605 MW enhet med 4 litt mindre turbiner.
Anlegget ble påbegynt omkring 2003 og stod ferdig i 2005. Brenselkilden er naturgass. Operatør er selskapet WE Energiee (Wisconsin Electric Power Company). Utstyret er hovedsakelig levert av Alstom og General Electric.
Council of Economic Advisers

Council of Economic Advisers (CEA) (Råd for økonomiske rådgivere) er en avdeling av USAs presidents kanselli (executive office) i Det hvite hus, og utgjør presidentens nærmeste økonomiske rådgivere.
CEA forbereder også den årlige Economic Report of the President.
Rådet består av en leder og to medlemmer, med en stab bestående av ca. 20 økonomer og tre statistikere. I 2009 er rådet ledet av Christina Romer, med Austan Goolsbee og Cecilia Rouse som rådsmedlemmer.
Rådets tre medlemmer blir nominert av presidenten, og godkjent av senatet.
Utarmet uran

Utarmet uran er uran som i hovedsak består av isotopen ²³⁸U, og inneholder forholdsvis mindre av isotopene ²³⁵U og ²³⁴U enn naturlig forekommende uran. ²³⁸U er ikke spaltbart – i motsetning til ²³⁵U, og i anriking av uran økes andelen av ²³⁵U på bekostning av ²³⁸U. Utarmet uran er et restprodukt fra anrikingsprosessen av uran, og kan ikke brukes som kjernefysisk brensel.

Egenskaper

Utarmet uran er forholdsvis lite radioaktivt, og avgir svak alfastråling. Det har en giftighetsgrad som bly eller kadmium. (Innholdet av plutonium er gjerne ca. 10 ppb (milliarddeler). Det har høy tetthet (egenvekt) og selvantenner i luft hvis det er finfordelt.

Anvendelse

Utarmet uran har både sivile og militære bruksområder, men begge er forbundet med en viss kontrovers. Det kan brukes til å fremstille den spaltbare plutoniumisotopen ²³⁹Pu, og er effektivt som panserbrytende ammunisjon.
Den viktigste egenskapen utarmet uran har i ammunisjon, er egenvekten (19 160 kg/m³), som er høyere enn blys (11 340 kg/m³). Et prosjektil av uran har dermed større kinetisk energi (bevegelsesenergi) enn tilsvarende blyprosjektiler. Dette gir økt gjennomtrengnings- og ødeleggelseskraft. Det er også meget hardt, så det vil kunne trenge gjennom stålpanser.
Sivile bruksområder for utarmet uran utnytter stoffets høye egenvekt og evnen til å stoppe gammastråler. Siden utarmet uran har høy tetthet, brukes en mindre mengde i enden av vingene på større fly. Dette reduserer vingens egensvingefrekvens slik at ikke vingen går fort opp og ned. Det ble brukt som ballast i seilbåt-kjøler på 70-tallet, men er nå forbudt. I radiografiske apparater som bruker gammastråler, anvendes utarmet uran som strålingsskjerming. Utbredt sivil anvendelse begrenses av at uran korroderer lett.
Hiroki Matsubara

Karriere

Hiroki Matsubara startet sin profesjonelle karriere i Shimizu S-Pulse i 1996.
Tokyo Express

Navn

Det opprinnelige navnet for forsyningsoperasjonene var "Cactus Express", som de ble kalt av de allierte styrkene på Guadalcanal, som brukte kodenavnet for operasjonen på Guadalcanal. Etter at den amerikanske pressen begynte å omtale dem som "Tokyo Express", tilsynelatende for å opprettholde den operasjonelle sikkerheten vedrørende ordet «Cactus»" begynte allierte styrker også å bruke betegnelsen i stedet for «Cactus Express». Japanerne kalte de nattlige forsyningstoktene for rottetransport (japansk: 鼠輸送 nezumi yusō) fordi de foregikk om natten.

Organisasjon og historie

Rottetransport var nødvendig for de japanske styrkene på grunn av de alliertes luftherredømme i det sørlige Stillehavet, som ble skapt kort tid etter den allierte landgangen på Guadalcanal, hvor Henderson Field begynte å fungere som base for "Cactus Air Force" i august 1942. Levering av tropper og materiell med langsomme transportskip til de japanske styrkene på Guadalcanal og Ny-Guinea viste seg snart å være for sårbart overfor luftangrep i dagstimene. Derfor ga den keiserlige japanske marinens øverstkommanderende admiral Isoroku Yamamoto, tillatelse til å bruke raskere krigsskip om natten til å foreta forsyningsseilasene, ettersom trusselen om oppdagelse og angrep fra luften var langt mindre om natten.
Tokyo Express begynte like etter slaget ved Savo Island i august 1942 og fortsatte nesten frem til slutten av felttoget i Salomonøyene, da en av de siste store forsyningsseilasene ble oppdaget og nesten fullstendig ødelagt i slaget ved Kapp St. George 26. november 1943. Fordi de raske jagerne som vanligvis ble brukt ikke var innrettet til håndtering av last, ble mange forsyninger simpelheten kastet overbord i forseglede ståltønner, som var bundet sammen med rep, og som ble skylt i land eller ble samlet opp med en pram. På en typisk natt i desember ble 1 500 tønner kastet i havet, men kun 300 ble berget.
Flesteparten av de krigsskipene som ble brukt i Tokyo Express-toktene kom fra den 8. japanske flåte, som hadde base i Rabaul og Bougainville, selv om skip fra Truk ofte ble midlertidig tilknyttet. Eskadren som var satt inn i Ekspress-toktene ble ofte formelt kalt Forsterkningsenheten, men størrelsen og sammensetningen av denne enheten varierte fra tokt til tokt.

Slutten

For å markere den endelige seieren over japanerne på Guadalcanal, sendte general Alexander Patch, lederen av landstyrkene på øya, en meddelelse til sin overordnede, admiral Bull Halsey, om at «Tokyo Express ikke lengre har endestasjon på Guadalcanal.»
Mike og Dave trenger damer

Handling

To brødre kjøper personlige reklamer for å finne hver sin date til et bryllup.
Haugeburet

Haugeburet  er et middelalderloft i bygda Åraksbø i Bygland kommune i Setesdal. Bygningen er  datert med dendrokronologi og er oppført i år 1218 og omtales som landets nest eldste profane (ikke-kirkelige) bygning, etter Vindlausloftet i Tokke i Telemark. Bygningen som også blir omtalt som "Haugenloftet" er Aust-Agder eldste stående bygning i tre.
Haugeburet ble fredet etter kulturminneloven i 1924, og er nå et automatisk fredet kulturminne. Haugeburet er et av de minst ombygde og mest autentiske loftsbygningene i landet og har derfor særskilt høy verneverdi. 
Bygningen er i to etasjer, med ett rom i hver etasje. Rommet i første etasje kalles lokalt «bur» mens andre etasje kalles «burloftet». Det er svalgang rundt hele loftsetasjen, og utvendig trapp opp til denne etasjen. Loftet er et av de største i landet, med ett rom i hver etasje. Størrelsen er om lag 6 x 6 m. 
Loftet er oppført med Findalslaft, en alderdommelig lafteteknikk som ble brukt i middelalderen, vanligvis før Svartedauden. Bygningen ligger på jevnstore novsteiner. Haugeburet er laftet med ovale stokker og sylstokken er høy og prismeformet. Laftehodene er fint profilerte i andre etasje, mens de er avslitte i første etasje. Det er solide plankegulv i begge etasjene.
I loftsrommet er det en hjell tvers over døra.
Flere detaljer på bygningen viser hvordan den har blitt brukt. Rester av tjærekors over døra til buret viser at en ville verne forrådet mot vonde vetter, og i dørstokkene finnes spor etter hugging av kjøtt. Himlingen har spretteljing. 
I området rundt Haugeburet ligger en rekke gravhauger fra jernalderen. 
KulturminneID: 87037-1
The Ballad of John and Yoko

Bakgrunn

Både John Lennon og Yoko Ono hadde hver for seg vært gift med andre personer før de innledet sitt forhold. Men Ono var ikke britisk statsborger. Dette skapte komplikasjoner for dem da de prøvde å bli gift i både i England og Frankrike. De befant seg i Paris da de fikk vite at løsningen ble det engelske konsulatet i Gibraltar. De ble gift der 20. mars 1969 og deres opphold i Gibraltar varte kun 70 minutter før de fløy tilbake til Paris. Resten av teksten handler om hvordan ekteparet Lennon/Ono strevde med både med å bli gift mens pressen hadde sine synsinger om forholdet deres.

Innspilling

Lennon ville ha «The Ballad of John and Yoko» innspilt i en fei og sendte bud på de andre medlemmene i gruppen. Verken George Harrison eller Ringo Starr hadde anledning 14. april 1969. Men Paul McCartney var klar og Lennon, Ono og McCartney møttes først hjemme hos sistnevnte og strukturerte sangen ferdig før de alle tre stilte opp i Abbey Road Studios. En annen som stilte opp, var lydtekniker Geoff Emerick som hadde sagt opp sine plikter for The Beatles cirka ni måneder tidligere grunnet dårlig stemning i studio. På denne innspillingen derimot, var det mer hyggelig. Til tross for mye krangling mellom Lennon og McCartney våren 1969, var altså denne dagen et unntak. De spilte inn elleve tagninger med grunnkomp på åttesporsteipen hvor Lennon spilte akustisk gitar mens han sang. McCartney spilte trommer samtidig. Før tagning 4 fleipet Lennon og sa «øk tempoet litt, Ringo» hvorpå McCartney fleipet tilbake med «skal bli, George». En del tagninger stoppet etter mellomverset (der Lennon synger «Think!!») siden McCartney hadde litt vanskeligheter med en markering nettopp der. Tagning 10 ble riktignok en vellykket gjennomkjøring, men de forsøkte også en tagning til med G-dur som grunnakkord (i stedet for E-dur). På tagning 10 overdubbet Lennon sologitar to ganger. McCartney la på bass, piano og harmonivokal. På siste spor la McCartney på maracas mens Lennon brukte baksiden av sin akustiske gitar som en slags skarptromme på sporadiske steder.

Promovideoer

Det ble laget to nesten identiske promovideoer til «The Ballad of John and Yoko»; begge i farger. Videoene viste klipp fra deres opphold i Paris, Amsterdam, Wien og pressekonferansen på flyplassen i London 1. april 1969. Siden sangen ble utgitt under artistnavnet The Beatles, ble det lagt inn klipp fra januar 1969 mens de jobbet i Twickenham Film Studios.
Kubikk

Kubikk blir brukt som førsteledd i sammensetninger som angir rommål eller har med tredje potens å gjøre.
Alternativt kan kubikk også bli brukt alene (uten suffiks) for å angi et volummål der betydningen varierer, avhengig av i hvilken sammenheng det blir brukt i. For eksempel blir kubikk brukt som enhet for slagvolumet til en stempelmotor i betydning kubikkcentimeter, mens i skogbruksnæringen brukes kubikk som volumenhet for tømmer i betydningen kubikkmeter.
Alice Miller

Biografi

Miller forlot Polen i 1946 og bosatte seg i Sveits. I 1953 tok hun doktorgraden i filosofi, psykologi og sosiologi ved universitetet i Basel. I løpet av de neste 20 årene praktiserte hun som psykoanalytiker. Fra midten av 70-tallet utviklet hun egne teorier om barnepsykologi, og i 1979 sluttet hun å praktisere psykoanalyse. Hun gikk i stedet over til å skrive bøker og holde forelesninger. I 1986 ble hun tildelt en litterær pris oppkalt etter Janusz Korczak. Sin siste bok (Bilder meines Lebens) utga hun i 2006. Miller var mor til to barn.

Millers teorier

Miller følger Freud og den psykoanalytiske tradisjonen ved å fremheve barndommens betydning for resten av et menneskes liv. Men hun var kritisk til både Freud og Jung.
Ifølge Miller finnes det ofte en sammenheng mellom psykiske og fysiske lidelser i voksen alder og ydmykelser i barndommen. Hun beskriver hvordan voksne mennesker dekker egne behov ved å pine og plage barn, det være seg i form av fysisk avstraffelse, seksuelt misbruk, omskjæring eller andre krenkelser. Hun erstatter begrepet «oppdragelse» med «ledsagelse» for å understreke at barn og foreldre er likeverdige personer. Ledsageren plikter å respektere barnets rettigheter, tolerere dets følelser og ta lærdom av dets atferd, slik at barnet ikke hemmes i sin utfoldelse. Hun hevder at dette prinsippet står i skarp kontrast til tradisjonell barneoppdragelse, der foreldrene spiller rollen som herskere, ikke tjenere. Foreldrene posisjonerer seg som herskere ved å berøve barnet dets egen vilje og tvinge det til lydighet. Hos barn som selv ydmykes, oppstår det en trang til å ydmyke andre. Fordi barn som utsettes for fysisk avstraffelse, ikke har mulighet til å forsvare seg, undertrykkes hatet og raseriet mot foreldrene. I voksen alder vil barnet rette sitt hat mot syndebukker, ofte mot egne barn, seg selv (i form av rusavhengighet osv.) eller andre voksne (i form av krig, kriminalitet osv.). Uteblir muligheten til å gjøre opp med personene som hatet opprinnelig var rettet mot, kan hatet bli umettelig.
Miller fremhever at ingen barn er voldelige fra fødselen av. Vold handler ikke om gener. Hjernen til et barn som vokser opp i kjærlige omgivelser, vil utvikle seg forskjellig fra hjernen til et barn som møtes med ondskap. Fenomenet vold eksisterer ene og alene fordi mishandlede barn i voksen alder praktiserer den lærdom som hjernen fikk innprentet i barneårene.
JTL

jtL (hangul: 제이티엘) er en koreansk hiphop-gruppe. Den består av de tidligere medlemmene av gruppen H.O.T. som ikke lenger ønsket å jobbe for manager- og produsentselskapet SM Entertainment. Selv om gruppen ikke ble oppløst offisielt, har de ikke vært aktive på flere år, og alle bandmedlemmene arbeider nå med egne solokarrièrer.
Bandet har hatt suksess i Asia med en koreansk versjon av Multicydes låt «A Better Day». Denne er igjen basert på visen «Vårsøg» av den norske artisten Henning Sommerro.
Holandsosen naturreservat

Holandsosen naturreservat ligger ved Holand på Vega i Nordland. Naturreservatet har et areal på 2502 dekar, hvorav 1700 dekar landareal, 90 dekar ferskvann og 710 dekar sjøareal. Området er vernet for å ta vare på en sentral del av et større våtmarkskompleks med internasjonal verneverdi, særlig på grunn av områdets store betydning for våtmarksfugl til alle årstider.
Tuchulcha

Gud eller gudinne?

Flere forskere viser til denne guddommen som mannlig på grunn av de maskuline trekkene, eksempelvis dyrisk ansiktshår som kan minne om skjegg. I henhold til Nancy de Grummond er «Dette monsteret ofte referert til som av hankjønn, men faktisk er det meget sannsynlig av hunkjønn (eller ingen av delene) for hun bærer en kvinnes klesdrakt, har avgjort blekt, lyserød hud (sammenlignet med den standardiserte mannlige ansiktfargen til These som er rød som murstein), og synes også å ha bryster».
Forskerne Emeline Hill Richardson, Graeme Barker og Tom Rasmussen har også kommet fram til at guddommen er av hunkjønn, men Tuchulchas klesplagg er kjent for historikere som er spesialister på antikken som en chiton og ble båret av både menn som kvinner. Den samme klesdrakten ble også båret av en annen mannlig guddom, Charun. Tulchulcha er også identifisert med markering av hennes slanger av typen hoggorm (Vipera berus berus).
Den eneste kjente gjengivelsen av Tuchulcha som er identifisert er et freskomaleri fra 300-tallet f.Kr. på graven til Orcus II i Tarquinia. Guddommen framstår i en avbildning i fortellingen om These (tilsvarende greske Thesevs) som besøker underverden. Disse og hennes venn Peirithous (kun hodet hans er synlig i den bevarte delen av bildet) spiller et brettspill, beskuet av Tuchulcha.
Stavem tunnel

Stavem tunnel er en jernbanetunnel på Raumabanen i Rauma kommune i Møre og Romsdal. Tunnelen ligger nord for Verma i Romsdalen, og er en såkalt vendetunnel. Jernbanen er lagt i dobbeltslyng for å overvinne en kraftig høydeforskjell. Stavem tunnel er 1 395 meter lang. Arbeidet med tunnelen begynte i 1916, og gjennomslaget kom 28. januar 1922. Raumabanen mellom Bjorli og Åndalsnes var ferdig 30. november 1924.
Oskol

Oskol (russisk: Оскол) eller Oskil (ukrainsk: Оскiл) er ei elv i Kursk og Belgorod oblast i Russland og Kharkiv oblast i Ukraina. Den er ei venstre sideelv til Donets, og er 472 kilometer lang, med et nedbørfelt på 14 800 km².
Elva har sitt utspring på Det sentralrussiske platå, lengst øst i Kursk oblast. Den renner deretter sørover gjennom Belgorod oblast og de østlige delene av Kharkiv oblast i Ukraina. Rundt 10 km før munningen i Donets ligger Tsjervonoskil-reservoaret, som ble satt i drift i 1958 for flombeskyttelse og produksjon av elektrisitet. Elva får storparten av sin vannføring fra snøsmelting. Den er islagt fra november til mars.
Langs Oskol ligger flere byer: Staryj Oskol, Novyj Oskol og Valujki i Russland, og Kupjansk i Ukraina.
Yuncheng kullkraftverk

Yuncheng kullkraftverk er et kullkraftverk i provinsen Shanxi, i det sentral-nordlige Kina. Det har en installert produksjonskapasitet på 1.200 MW. Operatør er China Datang Corporation Co Ltd.
.mv

Bruk

Mest på grunn av høye kostnader og at det ikke finnes hverken online registreringstjeneste eller whois-oppslagsside, så blir Maldivenes nasjonale toppnivådomene hovedsakelig brukt av statsapparatet og store selskaper. Mindre selskaper og organisasjoner foretrekker generiske toppnivådomener, så som .com og .net.